Video’s: ‘Transformasie’ lei tot chaos by Varsitybekerwedstryd‘n Skermskoot uit een van die video’s. Die video’s volg onderaan die berig. ŉ Rugbywedstryd tussen studente aan die Universiteit Stellenbosch en die Nelson Mandela-universiteit (NMU) moes Maandagaand in Port Elizabeth stopgesit word nadat geweld, skynbaar oor raskwotas, tydens die wedstryd uitgebreek het. Die Maties en die Madibaz het mekaar die stryd aangesê in die Varsitybekerreeks by die FNB Madibaz-stadion op die NMU se suidkampus toe die geweld agt minute ná rustyd uitgebreek het. ŉ Groep studente, verbonde aan die studenteorganisasie Sasco by NMU, het glo op die veld gegaan, stoele rondgegooi en in onderonsies met sekuriteitsbeamptes, rugbyspelers en toeskouers betrokke geraak. Die vonke het glo reeds aan die begin van die wedstryd gespat toe die volkslied voor die wedstryd gesing is en van die toeskouers tydens Die Stem-gedeelte gaan sit het. Van die oproeriges wou na bewering ook met geweld by die universiteit se losie probeer inkom. In een van vele video’s wat deur omstanders gemaak is en op sosiale media versprei word, kan gehoor word hoe een van die opstokers oor ŉ luidspreker skreeu “apartheid is verby”. Die Sasco-lede het glo ook gekla oor raskwotas en dat daar minder swart mense op die veld is. Die wedstryd is net ná rustyd beëindig toe die Maties 19-0 voorgeloop het. Die Maties-rugbyklub het kort nadat die wedstryd afgelas is, aangedui dat al hul spelers veilig en op pad terug na hul hotel is. Die NMU se Sasco-tak het Dinsdag in ŉ verklaring op sy Facebook-blad gesê hy is teleurgesteld in die manier waarop die universiteitbestuur die situasie hanteer het. “Sasco is teleurgestel deur die arrogante optrede van die direkteur van sport. Ons glo sy kon ŉ beter werk gedoen het as om meer sekuriteitsbeamptes te roep en hulle opdrag te gee om studente aan te rand,” lui die verklaring. Die studenteorganisasie het bygevoeg hy gaan met die nodige rolspelers by alle relevante universiteite vergader om transformasie te bevorder. “Die studente se beroep was billik en eenvoudig en benodig nie sekuriteitsbeamptes nie, maar opbouende betrokkenheid.” Sasco het gesê die organisasie het sy verteenwoordigers in die NMU se studenteraad versoek om Woensdag ŉ vergadering by te woon om al dié kwessies aan te raak. Die NMU het in ŉ verklaring die ontwrigting veroordeel. “Die voorval is uiters betreurenswaardig en ons wil mense verseker dat dit nie die gees van die universiteit is nie,” lui die verklaring. Die universiteit het gesê die voorval sal behoorlik ondersoek en die nodige stappe gedoen word. Organiseerders van die Varsitybekerreeks het aangedui ŉ verklaring sal uitgereik word sodra hulle terugvoer van die NMU gekry het. https://www.facebook.com/madmanmandi/videos/2007613426143357/ https://www.facebook.com/madmanmandi/videos/2007612906143409/ https://www.facebook.com/madmanmandi/videos/2007613106143389/ https://www.facebook.com/madmanmandi/videos/2007613106143389/ Meanwhile at varsity cup rugby in Port Elizabeth tonight, what a disgrace! ? pic.twitter.com/SqBPRjgM1s — Angelique Meyer (@angiemeyer1979) March 12, 2018